CELEX: 32018R0967
Language: da
Date: 2018-04-26 00:00:00
Title: Kommissionens delegerede forordning (EU) 2018/967 af 26. april 2018 om ændring af delegeret forordning (EU) nr. 907/2014 for så vidt angår manglende overholdelse af betalingsfrister og den vekselkurs, der skal anvendes ved udarbejdelsen af udgiftsanmeldelser

10.7.2018   
               
               
                  DA
               
               
                  Den Europæiske Unions Tidende
               
               
                  L 174/2
               
            KOMMISSIONENS DELEGEREDE FORORDNING (EU) 2018/967
      af 26. april 2018
      om ændring af delegeret forordning (EU) nr. 907/2014 for så vidt angår manglende overholdelse af betalingsfrister og den vekselkurs, der skal anvendes ved udarbejdelsen af udgiftsanmeldelser
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (1), særlig artikel 40 og artikel 106, stk. 6, og
      ud fra følgende betragtninger:
      
                  (1)
               
               
                  I artikel 75, stk. 1, i forordning (EU) nr. 1306/2013 er det fastsat, at medlemsstaterne skal foretage de udbetalinger til støttemodtagerne, der administreres inden for rammerne af det integrerede forvaltnings- og kontrolsystem (IFKS), inden for en bestemt periode. I henhold til artikel 40 i forordning (EU) nr. 1306/2013 kan betalinger, der foretages uden for denne periode, ikke finansieres af Unionen og kan derfor ikke godtgøres af Kommissionen. For støtte, der ydes inden for rammerne af Den Europæiske Landbrugsfond for Udvikling af Landdistrikterne (ELFUL), finder disse betalingsfrister anvendelse fra ansøgningsåret 2019. Der bør derfor fastsættes nærmere bestemmelser for betalinger, der finansieres af ELFUL.
               
            
                  (2)
               
               
                  Eftersom medlemsstaterne i nogle tilfælde foretager ELFUL-betalinger, der administreres inden for rammerne af IFKS, efter den 30. juni, fordi de foretager supplerende kontroller i forbindelse med omtvistede krav, appelsager og andre nationale retstvister, bør der under hensyntagen til proportionalitetsprincippet fastsættes en fast margen for udgifter, inden for hvilken betalingerne ikke nedsættes i sådanne tilfælde. For at de finansielle følger kommer til at stå i forhold til betalingsforsinkelsen, bør Kommissionen desuden tillægges beføjelser til at nedsætte EU-finansieringen i forhold til forsinkelsens varighed, når denne margin overskrides.
               
            
                  (3)
               
               
                  I artikel 5 i Kommissionens delegerede forordning (EU) nr. 907/2014 (2) er der for så vidt angår Den Europæiske Garantifond for Landbruget (EGFL) fastsat regler om forholdsmæssig nedsættelse af de månedlige betalinger i tilfælde, hvor udgifterne er afholdt efter udløbet af betalingsfristen. For så vidt angår ELFUL udarbejdes udgiftsanmeldelserne og foretages betalingerne en gang i kvartalet. For at forenkle og sikre effektivitet bør der kun anvendes én nedsættelsessats på forsinkede betalinger, som skal dækkes af ELFUL for hvert kvartal.
               
            
                  (4)
               
               
                  I artikel 11, stk. 2, i delegeret forordning (EU) nr. 907/2014 er det fastsat, hvilken vekselkurs medlemsstater, der ikke er med i euroområdet, skal anvende ved udarbejdelsen af udgiftsanmeldelser til hver betaling eller inddrivelse. Medlemsstaternes årlige udgiftsanmeldelser indeholder imidlertid beløb, som ikke afstedkommer registrering som en betaling eller en inddrivelse i betalingsorganets regnskaber, som f.eks. de egne indtægter, der følger af de finansielle konsekvenser af manglende inddrivelse i henhold til artikel 54, stk. 2, første afsnit, i forordning (EU) nr. 1306/2013. Det bør derfor fastsættes, hvilken vekselkurs der skal anvendes i forbindelse med andre posteringer end dem, der er anført i artikel 11, stk. 2, i delegeret forordning (EU) nr. 907/2014.
               
            
                  (5)
               
               
                  Delegeret forordning (EU) nr. 907/2014 bør derfor ændres —
               
            VEDTAGET DENNE FORORDNING:
      Artikel 1
      I delegeret forordning (EU) nr. 907/2014 foretages følgende ændringer:
      
                  1)
               
               
                  Overskriften til artikel 5 affattes således:
                  »Manglende overholdelse af den sidste betalingsfrist for så vidt angår Den Europæiske Garantifond for Landbruget«.
               
            
                  2)
               
               
                  Efter artikel 5 indsættes følgende som artikel 5a:
                  »Artikel 5a
                  »Manglende overholdelse af den sidste betalingsfrist for så vidt angår Den Europæiske Landbrugsfond for Udvikling af Landdistrikterne
                  1.   I henhold til de undtagelser, der er omhandlet i artikel 40, stk. 1, i forordning (EU) nr. 1306/2013, og i overensstemmelse med proportionalitetsprincippet finansieres udgifter, der er afholdt efter udløbet af betalingsfristen for så vidt angår Den Europæiske Landbrugsfond for Udvikling af Landdistrikterne, af Unionen på de betingelser, der er fastsat i denne artikels stk. 2-6.
                  2.   Hvis de udgifter, der er afholdt efter udløbet af fristen i artikel 75, stk. 1, i forordning (EU) nr. 1306/2013, svarer til eller er mindre end margenen på 5 % af de udgifter, der er afholdt rettidigt, foretages der ingen nedsættelse af de mellemliggende betalinger.
                  Hvis de udgifter, der er afholdt efter udløbet af fristen i artikel 75, stk. 1, i forordning (EU) nr. 1306/2013, er større end margenen på 5 %, nedsættes betalingerne for alle yderligere udgifter, der er afholdt efter fristen, for de perioder, der er fastsat i artikel 22, stk. 2, i Kommissionens gennemførelsesforordning (EU) nr. 908/2014 (*1) efter følgende bestemmelser:
                  
                              a)
                           
                           
                              udgifter, der er afholdt i perioden 1. juli-15. oktober i det år, hvor betalingsfristen udløber, nedsættes med 25 %
                           
                        
                              b)
                           
                           
                              udgifter, der er afholdt i perioden 16. oktober-31. december i det år, hvor betalingsfristen udløber, nedsættes med 60 %
                           
                        
                              c)
                           
                           
                              udgifter, der er afholdt efter den 31. december i det år, hvor betalingsfristen udløber, nedsættes med 100 %.
                           
                        3.   Hvis margenen i stk. 2, første afsnit, ikke er udnyttet fuldt ud for betalinger, der er foretaget senest den 31. december i år N + 1 for kalenderåret N, og den resterende del af denne margen overskrider 2 %, nedsættes margenen, uanset stk. 2, til 2 %.
                  4.   Hvis der opstår særlige forvaltningsforhold for visse foranstaltninger, eller hvis medlemsstaterne forelægger dokumenterede begrundelser, anvender Kommissionen enten andre tidsrammer end dem, der er fastsat i stk. 2 og 3, eller den anvender lavere eller slet ingen nedsættelsessatser.
                  5.   Kontrollen med betalingsfristen foretages én gang hvert regnskabsår for udgifter, der er afholdt indtil den 15. oktober.
                  Der tages hensyn til eventuelle overskridelser af fristen i den afgørelse om regnskabsafslutning, der er omhandlet i artikel 51 i forordning (EU) nr. 1306/2013.
                  6.   Nedsættelserne i denne artikel anvendes uden at foregribe den senere afgørelse om efterprøvende regnskabsafslutning, der er omhandlet i artikel 52 i forordning (EU) nr. 1306/2013.
                  
                     (*1)  Kommissionens gennemførelsesforordning (EU) nr. 908/2014 af 6. august 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår betalingsorganer og andre organer, økonomisk forvaltning, regnskabsafslutning, regler om kontroller, sikkerhedsstillelse og åbenhed (EUT L 255 af 28.8.2014, s. 59).«"
                        
               
            
                  3)
               
               
                  I artikel 11, stk. 2, tilføjes følgende afsnit:
                  »For posteringer, for hvilke den udløsende begivenhed ikke er fastsat i sektorlovgivningen for landbrug, anvendes den næstseneste vekselkurs, som Den Europæiske Centralbank har fastsat før den sidste måned i den periode, for hvilken udgiften eller den formålsbestemte indtægt er anmeldt.«
               
            Artikel 2
      Denne forordning træder i kraft på tyvendedagen efter offentliggørelsen i Den Europæiske Unions Tidende.
      
         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 26. april 2018.
         
            
               På Kommissionens vegne
            
            Jean-Claude JUNCKER
            
               Formand
            
         
      
      
         (1)  EUT L 347 af 20.12.2013, s. 549.
      
         (2)  Kommissionens delegerede forordning (EU) nr. 907/2014 af 11. marts 2014 om supplerende regler til Europa-Parlamentets og Rådets forordning (EU) nr. 1306/2013 for så vidt angår betalingsorganer og andre organer, finansiel forvaltning, regnskabsafslutning, sikkerhedsstillelse og brug af euroen (EUT L 255 af 28.8.2014, s. 18).